b'\n_START_ARTICLE_\n\xc3\x85sg\xc3\xa5rdstrandsdagene\n_START_PARAGRAPH_\n\xc3\x85sg\xc3\xa5rdstrandsdagene er en byfest i \xc3\x85sg\xc3\xa5rdstrand som g\xc3\xa5r over tre dager til ende den andre helgen i juni hvert \xc3\xa5r._NEWLINE_\xc3\x85sg\xc3\xa5rdstrandsdagene er registrert som en stiftelse i Br\xc3\xb8nn\xc3\xb8ysundregisteret og med ca. 100 frivillige st\xc3\xb8ttespillere og godt samarbeid med andre lokale foreninger, har dette etter hvert blitt en stor organisasjon som b\xc3\xa5de skaper liv og r\xc3\xb8re for store og sm\xc3\xa5, men ogs\xc3\xa5 bidrar til det gode milj\xc3\xb8 og fellesskap som er i byen. _NEWLINE_Overskuddet fra dagene g\xc3\xa5r tilbake til foreninger og organisasjoner i \xc3\x85sg\xc3\xa5rdstrand. Rammen rundt dagene er konsert i Munchparken, markedsboder, gatemusikanter, caf\xc3\xa9er, boder, konkurranser for store og sm\xc3\xa5, kunstutstillinger og ikke minst, opptoget under avslutningen av dagene._NEWLINE_\xc3\x85sg\xc3\xa5rdstrandsdagene gjennomf\xc3\xb8res samtidig som F\xc3\xa6rderseilasen og det er et fantastisk syn \xc3\xa5 se alle b\xc3\xa5tene p\xc3\xa5 fjorden, vanligvis fredag kveld p\xc3\xa5 vei ut og n\xc3\xa5r de er p\xc3\xa5 vei til Horten p\xc3\xa5 l\xc3\xb8rdag.\n_START_SECTION_\nHistorie\n_START_PARAGRAPH_\nEttersom \xc3\x85sg\xc3\xa5rdstrand ligger ved sj\xc3\xb8en er det naturlig at det var den nyoppstartede \xc3\x85sg\xc3\xa5rdstrand Sj\xc3\xb8mannsforening som tok initiativ til \xc3\x85sg\xc3\xa5rdstrandsdagene i juli 1946. _NEWLINE_I de f\xc3\xb8rste \xc3\xa5rene var dette en formidabel suksess, byen sto p\xc3\xa5 hodet med b\xc3\xa5de tivoli og gode opptog. Men, i 1963 dabbet interessen av, det ble et for stort l\xc3\xb8ft for alle de ildsjeler som var involvert. _NEWLINE_\xc3\x85rene gikk og det begynte \xc3\xa5 n\xc3\xa6rme seg 100 \xc3\xa5r siden Edvard Munch for f\xc3\xb8rste gang bes\xc3\xb8kte \xc3\x85sg\xc3\xa5rdstrand, en begivenhet man beh\xc3\xb8rig burde feire. Kreativiteten slo ut i full blomst og i 1988 ble det p\xc3\xa5 nytt etablert et styre og \xc3\x85sg\xc3\xa5rdstrandsdagene ble tatt opp igjen i 1989.'